**ОБРАТИ ПАЖЊУ НА ТУБЕРКУЛОЗУ**

Према подацима Светске здравствене организације (СЗО), туберкулоза (ТБ) представља девети по учесталости узрок смрти, учесталији у односу на HIV/AIDS. Процењено је да је у свету 2016. године 10,4 милиона људи оболело од туберкулозе (од тога 90% одраслих, 65% мушкараца и 10% особа које живе са HIV-ом), док је око 1,3 милиона људи умрло од ове болести.

Процењено је да посебно резистентна туберкулоза представља сталну опасност. У 2016. године забележено је чак 490.000 случајева мултирезистентне туберкулозе (МДР ТБ).

У Европској унији и Европској економској области (ЕЕА) годишње се пријављује око 60.000 случајева оболевања од ТБ. Стопа пријављивања се смањује за око 5% сваке године. Међутим, потребан је пад од најмање 10% да би се постигли циљеви одрживог развоја и циљеви глобалне стратегије за елиминацију ТБ као јавноздравственог проблема. Током 2017. године одржана је прва глобална министарска конференција СЗО о ТБ, у којој је преко 120 националних делегација, укључујући и делегацију Републике Србије, усвојило „Московску декларацију о заустављању туберкулозе” којом се потврђује посвећеност земаља елиминацији туберкулозе као јавноздравственог проблема до 2030. године, како је предвиђено Агендом 2030 за одрживи развој и циљевима одрживог развоја, Стратегијом СЗО о елиминацији ТБ као јавноздравственог проблема као и Глобалним планом за заустављање ТБ 2016–2020.

У Републици Србији се и током 2016. године бележи тренд пада оболевања и умирања од туберкулозе, што нас сврстава међу земље са ниским оптерећењем туберкулозом у региону Европе. Наша земља бележи континуиран тренд смањења стопе пријављивања туберкулозе, са 37/100.000 у 2003. години на 12/100.000 становника у 2016. години, У 2016. години пријављено је 837 случајева оболевања од свих облика туберкулозе. На територији централне Србије пријаљено је 688 случајева туберкулозе, а у Војводини је регистровано 149 случајевa. Значајна разлика се запажа и у нотификационим стопама (13,22/100.000 у централној Србији према 7,87/100.000 у Војводини). Највећи број оболелих је регистрован у Београду (178) са стопом од 10,60/100.000. Највише стопе су регистроване у Рашком (28,95/100.000), Мачванском (27,42/100.000) и Топличком округу (14,26/100.000), док је најнижа стопа регистрована у Средњебанатском округу (4,42/100.000).

Пријављено је 20 смртних исхода од туберкулозе, код 16 мушкараца и 4 жене, што је за 67% више у односу на претходну годину, када је 12 особа умрло од ове болести. Највећи број смртних исхода регистрован је у узрасној групи 60 и више година. Као и у претходним годинама, од придружених болести најчешће су евидентирани дијабетес (9%) и алкохолизам (5,4%).

Национални програм контроле туберкулозе у Републици Србији спроводи се у оквиру Програма здравствене заштите становништва од заразних болести. Како елиминација туберкулозе као јавноздравственог проблема подразумева и повећање обухвата тестирањем латентне ТБ инфекције и примене хемиопрофилаксе, у складу са најновијим светским стратешким правцима (Стратегија за елиминацију ТБ као јавноздравственог проблема *End TB Strategy*) и у Србији је тестирање латентне инфекције бацилом туберкулозе доступно на терет средстава РФЗО-а.

Република Србија се, као и сваке године, 24. марта придружује кампањи обележавања Светског дана борбе против туберкулозе који се ове године широм света обележава под слоганом „Обрати пажњу на туберкулозу”. Поводом 10 година од успостављања организованог лечења мултирезистентне туберкулозе у Републици Србији и Светског дана борбе против туберкулозе, Институт за јавно здравље Србије и Специјална болница за плућне болести „Озрен” – Сокобања, заједно са партнерима организују стручни симпозијум под називом „Мултирезистентна туберкулоза – изазов савременој контроли туберкулозе”, 23. марта 2018. године у Сокобањи. Мрежа института/завода за јавно здравље ће заједно са здравственим установама и организацијама Црвеног крста Србије и другим партнерима спровести бројне здравствено промотивне активности о значају раног откривања туберкулозе, правовременог започињања лечења и истрајности у терапијском режиму у циљу успешног завршетка лечења, чиме се спречава даље ширење болести.

**ТУБЕРКУЛОЗА** је заразна болест коју изазива бактерија (бацил) туберкулозе. Инфекција се преноси ваздухом, изузетно ретко на други начин. Најважнији извор преношења инфекције су болесници са плућном туберкулозом. Ако особа има добру отпорност организма до болести најчешће и не долази. Свега 10% инфицираних особа ће се касније у току живота разболети од туберкулозе, а најчешћи разлог је пад отпорности организма изазван стресом, неуредним животом, неухрањеношћу, лошим условима живота, алкохолизмом, неком дуготрајном болешћу, HIV инфекцијом, итд. Најчешћи симптоми плућне туберкулозе су кашаљ, некада са појавом крви у испљувку, повишена температура, ноћно знојење, губитак апетита, мршављење и општи осећај слабости.